Budstikka
Store norske leksikon,Samfunn,Medier,Aviser,Norske aviser,Aviser i Viken
Budstikka er en lokalavis som utkommer på Billingstad i Asker. Avisen ble grunnlagt i 1898 og eies av Amedia fra desember 2020. Budstikka dekker Asker og Bærum.
Avisen ble grunnlagt av boktrykker og redaktør Jørgen Kanitz og het til 2004 Asker og Bærums Budstikke. Ofte omtalt som Norges største rene lokalavis og karakterisert som uavhengig konservativ. Historie Den journalistiske linjen var trukket opp alt fra første dag. Asker og Bærums Budstikke skulle være en lokalavis og ikke la seg påvirke i stoffvalget av byavisene på den andre siden av kommunegrensen. Boktrykker Jørgen Christian Kanitz slo seg ned i Sandvika i 1898 og startet avis, trykkeri og bok- handel. Han lovet et «meddelsesblad» som skulle binde bygdene sammen og være et forum for drøfting og avklaring. Avisen skulle ikke ta «noen særstilling i politikken», lovet den vennlige og joviale boktrykker. Men da industriarbeiderne begynte å røre på seg, mente han å se revolusjonen kom- me og tilkjennega sin borgerlige posisjon. Budstikkas borgerlige forankring var likevel ikke sterk nok for bygdenes konservative elite da Arbeiderpartiet begynte å vokse seg stort i Bærum. I 1913 fant ledende politikere fra Høyre og Frisinnede Venstre felles interesser med en gruppe forretningsfolk og kjøpte ut Kanitz. Avisen skulle heretter være en konservativ bastion, dens formål skulle være idékamp, ikke gevinst, og i de neste halvt hundre år ble det de to bygdenes Høyre-ordførere og andre tungvektere fra Høyre som dominerte styre og representantskap. Denne lokale linjen ble befestet av Johannes Løken i 1918 som innledet sin 40 år lange periode som redaktør og disponent, og i hans ånd lette avisen opp den lokale tilknytning også i de nasjonale institusjoner. Kronprinsen ble gjerne presentert som sambygding og askerbøring, og rikspolitikere ble bare omtalt dersom de hadde en tilknytning til avisens dekningsområde. Med Rolf Kluge som redaktør i årene 1961–1991 forlot avisen gradvis sin konservative forsvarsposisjon og åpnet debattspalter og reportasjespalter for flere politiske grupper og interesser. Avisen var samtidig blitt en gullgruve, og det ble Kluges og direktør Odd A. Breviks oppgave å slå tilbake 80-årenes første bølge av aggressive aksjespekulanter. Seinere kom Orkla Media – seinere Edda Media – og Schibsted inn som store eiere. Amedia ble største eier i avisen etter at de kjøpte opp den tidligere eieren Edda Media i 2011. Amedia overtok hele selskapet i desember 2020. For å forsvare avisens integritet, ble det etablert en stiftelse med representanter blant annet for Norsk Presseforbund, Norsk Redaktørforening og Norsk Journalistlag, og dette organet har det avgjørende ord ved ansettelse av redaktør og ved formuleringen av avisens formålsparagraf. Lesertall Totale lesertall for papir og digitalt, inkludert åpent innhold en gjennomsnittsdag i 2015 var 50 000 (Mediebedriftenes Landsforening). Fakta Første nr. 10.2.1898  Tabloidformat fra 1. mars 2002 Kåret til Årets mediehus 2019 Opplag År Opplag     1920 2800   1932 3000   1950 10 959   1970 20 090   1983 27 324   1993 31 157   2008 28 264   2015 18 694   2020 22 394    Til og med 2015 gjelder opplagstallene papirutgaven. Fra 2020 brukes netto opplagstall for digitalt abonnement og papirabonnement. Kilden er opplagstallene avisene rapporterer til Mediebedriftenes Landsforening (MBL) for andre halvår. Les mer i Store norske leksikon norsk presses historie Amedia Eksterne lenker Budstikkas nettavis Litteratur Kluge, Rolf: For Asker og Bærum gjennom 100 år : Asker og Bærums budstikke 1898–1998, 1998, isbn 82-991804-1-4